CELEX: 31986D0103
Language: el
Date: 1986-03-24 00:00:00
Title: 86/103/ΕΟΚ: Απόφαση του Συμβουλίου της 24ης Μαρτίου 1986 για τη αποδοχή, εξ ονόματος της Κοινότητας, του παραρτήματος F2 της Διεθνούς Σύμβασης για την Απλούστευση και την Εναρμόνιση των Τελωνειακών Καθεστώτων

Avis juridique important

|

31986D0103

86/103/ΕΟΚ: Απόφαση του Συμβουλίου της 24ης Μαρτίου 1986 για τη αποδοχή, εξ ονόματος της Κοινότητας, του παραρτήματος F2 της Διεθνούς Σύμβασης για την Απλούστευση και την Εναρμόνιση των Τελωνειακών Καθεστώτων  

Επίσημη Εφημερίδα αριθ. L 088 της 03/04/1986 σ. 0042 - 0045 Φινλανδική ειδική έκδοση: Κεφάλαιο 2 τόμος 4 σ. 0109  Σουηδική ειδική έκδοση: Κεφάλαιο 2 τόμος 4 σ. 0109 

***** ΑΠΟΦΑΣΗ ΤΟΥ ΣΥΜΒΟΥΛΙΟΥ  της 24ης Μαρτίου 1986  για τη αποδοχή, εξ ονόματος της Κοινότητας, του παραρτήματος F2 της Διεθνούς Σύμβασης για την Απλούστευση και την Εναρμόνιση των Τελωνειακών Καθεστώτων  (86/103/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  την πρόταση της Επιτροπής,  Εκτιμώντας:  ότι, με την απόφαση 75/199/ΕΟΚ (1), η Κοινότητα σύναψε τη Διεθνή Σύμβαση για την Απλούστευση και την Εναρμόνιση των Τελωνειακών Καθεστώτων·  ότι το παράρτημα F2, που αφορά τη μεταποίηση εμπορευμάτων που προορίζονται να διατεθούν στην κατανάλωση, μπορεί να γίνει δεκτό από την Κοινότητα·  ότι πρέπει, ωστόσο, να συνοδευτεί αυτή η αποδοχή από ορισμένες επιφυλάξεις, ώστε να ληφθούν υπόψη οι απαιτήσεις της τελωνειακής ένωσης και της σημερινής κατάστασης της εναρμόνισης στον τομέα της τελωνειακής νομοθεσίας,  ΑΠΟΦΑΣΙΖΕΙ:  Άρθρο 1  Το παράρτημα F2 της Διεθνούς Σύμβασης για την Απλούστευση και την Εναρμόνιση των Τελωνειακών Καθεστώτων, το οποίο αφορά τη μεταποίηση εμπορευμάτων που προορίζονται να διατεθούν στην κατανάλωση, γίνεται αποδεκτό εξ ονόματος της Κοινότητας, με μια επιφύλαξη γενικού χαρακτήρα και μια επιφύλαξη για τη συνιστώμενη πρακτική 7.  Το κείμενο του παραρτήματος, συνοδευόμενο από τις επιφυλάξεις, επισυνάπτεται στην παρούσα απόφαση.  Άρθρο 2  Ο Πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να γνωστοποιήσει στη Γενική Γραμματεία του Συμβουλίου της Τελωνειακής Συνεργασίας την αποδοχή εκ μέρους της Κοινότητας, με τις επιφυλάξεις που αναφέρονται στο άρθρο 1, του παραρτήματος που αναφέρει το άρθρο αυτό (2).  Βρυξέλλες, 24 Μαρτίου 1986.  Για το Συμβούλιο  Ο Πρόεδρος  G. BRAKS  (1) ΕΕ αριθ. L 100 της 21. 4. 1975, σ. 1.  (2) Η ημερομηνία ενάρξεως ισχύος παραρτήματος F2 δημοσιεύεται στην Επίσημη Εφημερίδα των Ευρωπαϊκών Κοινοτήτων με τη φροντίδα της Γενικής Γραμματείας Συμβουλίου.  Επιφυλάξεις που διατυπώνει η Κοινότητα για το παράρτημα F2 της Διεθνούς Σύμβασης για την Απλούστευση και την Εναρμόνιση των Τελωνειακών Καθεστώτων  1. Επιφύλαξη γενικού χαρακτήρα (γενική παρατήρηση)  «Η κοινοτική νομοθεσία καλύπτει μόνο μέρος των διατάξεων αυτού του παρατήματος. Για τους τομείς που δεν καλύπτει η κοινοτική νομοθεσία, τα κράτη μέλη διατυπώνουν, εφόσον συντρέχει λόγος, τις δικές τους επιφυλάξεις.»  2. Συνιστώμενη πρακτική 7  «Κανονικά, η Κοινότητα εφαρμόζει τις διατάξεις της συνιστώμενης αυτής πρακτικής. Εντούτοις, η άδεια χορηγείται μόνον εάν η χρήση του καθεστώτος δεν συνεπάγεται την καταστρατήγηση των αποτελεσμάτων των κανόνων καταγωγής και των ποσοτικών περιορισμών που εφαρμόζονται στα εισαγόμενα εμπορεύματα.»  ΠΑΡΑΡΤΗΜΑ F2  ΠΟΥ ΑΦΟΡΑ ΤΗ ΜΕΤΑΠΟΙΗΣΗ ΕΜΠΟΡΕΥΜΑΤΩΝ ΠΟΥ ΠΡΟΟΡΙΖΟΝΤΑΙ ΝΑ ΔΙΑΤΕΘΟΥΝ ΣΤΗΝ ΚΑΤΑΝΑΛΩΣΗ  ΕΙΣΑΓΩΓΗ  Γενικά, οι δασμοί και οι φόροι που επιβάλλονται στα εμπορεύματα που εισάγονται για να διατεθούν στην κατανάλωση είναι προσαρμοσμένοι στην εθνική πολιτική που ακολουθείται στο δασμολογικό τομέα. Σε ορισμένες περιπτώσεις, ωστόσο, η επίπτωση των εισαγωγικών δασμών και φόρων που επιβάλλονται στα εισαγόμενα εμπορεύματα είναι τέτοια ώστε, αν τα εν λόγω εμπορεύματα πρέπει να υποστούν, αφού διατεθούν στην κατανάλωση, μεταποίηση ή συμπληρωματική κατεργασία, η όλη εμπορική πράξη παύει να είναι προσοδοφόρα και η ενδιαφερόμενη χώρα υφίσταται ζημία, διότι οι εν λόγω οικονομικές δραστηριότητες μεταφέρονται στο εξωτερικό.  Ωστόσο, είναι δυνατό να ενισχυθούν οι δραστηριότητες αυτές, αν επιτραπεί ορισμένα εμπορεύματα να μεταποιούνται υπό τελωνειακό έλεγχο πριν να διατεθούν στην κατανάλωση.  Το τελωνειακό καθεστώς μεταποίησης εμπορευμάτων που προορίζονται να διατεθούν στην κατανάλωση αποσκοπεί στο να επιτρέπεται, όταν είναι προς το συμφέρον της εθνικής οικονομίας, ορισμένα εισαγόμενα εμπορεύματα να υφίστανται, υπό τελωνειακό έλεγχο, κατεργασία που θα έχει ως αποτέλεσμα το ποσό των εισαγωγικών δασμών και φόρων που επιβάλλεται στα λαμβανόμενα προϊόντα να ειναι χαμηλότερο από αυτό που θα επιβαλλόταν στα εισαγόμενα εμπορεύματα.  ΟΡΙΣΜΟΙ  Για την εφαρμογή του παρόντος παραρτήματος νοείται ως:  α) «μεταποίηση εμπορευμάτων που προορίζονται να διατεθούν στην κατανάλωση»: το τελωνειακό καθεστώς κατ' εφαρμογή του οποίου τα εισαγόμενα εμπορεύματα μπορούν να υποστούν, υπό τελωνειακό έλεγχο, πριν να διατεθούν στην κατανάλωση, μεταποίηση ή κατεργασία που θα έχει ως αποτέλεσμα το ποσό των εισαγωγικών δασμών και φόρων που επιβάλλεται στα λαμβανόμενα προϊόντα να είναι χαμηλότερο από αυτό που θα επιβαλλόταν στα εισαγόμενα εμπορεύματα·  β) «διάθεση στην κατανάλωση»: το τελωνειακό καθεστώς που επιτρέπει στα εισαγόμενα εμπορεύματα να παραμένουν οριστικά στο τελωνειακό έδαφος. Το καθεστώς αυτό συνεπάγεται την εξόφληση των εισαγωγικών δασμών και φόρων που ενδεχομένως απαιτούνται και τη διεξαγωγή όλων των απαραίτητων τελωνειακών διατυπώσεων·  γ) «εισαγωγικοί δασμοί και φόροι»: οι δασμοί και οι λοιποί φόροι, τα τέλη ή οι διάφορες επιβαρύνσεις που καταβάλλονται κατά την εισαγωγή ή για την εισαγωγή εμπορευμάτων, με εξαίρεση τα τέλη και τις επιβαρύνσεις το ποσό των οποίων περιορίζεται στα κατά προσέγγιση κόστος των παρεχομένων υπηρεσιών·  δ) «δήλωση εμπορευμάτων»: η πράξη που εκτελείται σύμφωνα με τη διαδικασία που ορίζει το τελωνείο, με την οποία οι ενδιαφερόμενοι δηλώνουν το τελωνειακό καθεστώς στο οποίο θα υπαχθούν τα εμπορεύματα και παρέχουν τα στοιχεία που το τελωνείο ζητάει να δηλωθούν για την εφαρμογή του καθεστώτος αυτού·  ε) «τελλωνειακός έλεγχος»: το σύνολο των μέτρων που λαμβάνονται για να εξασφαλιστεί η τήρηση των νόμων και κανονισμών που οφείλει να τηρεί το τελωνείο·  στ) «εγγύηση»: ότι εξασφαλίζει, κατά τρόπο ικανοποιητικό για το τελωνείο, την εκτέλεση υποχρέωσης απέναντί του. Η εγγύηση λέγεται «συνολική» όταν εξασφαλίζει την εκτέλεση των υποχρεώσεων που απορρέουν από περισσότερες της μιας πράξεις·  ζ) «πρόσωπο»: τόσο το φυσικό όσο και το νομικό πρόσωπο, εκτός αν τα συμφραζόμενα της φράσης αποδίδουν άλλη έννοια.  ΑΡΧΕΣ  1. Κανόνας  Η μεταποίηση εμπορευμάτων που προορίζονται να διατεθούν στην κατανάλωση διέπεται από τις διατάξεις του παρόντος παραρτήματος. 2. Κανόνας  Η εθνική νομοθεσία διευκρινίζει τους όρους καθώς και τις τελωνειακές διατυπώσεις που πρέπει να πληρωθούν για τη μεταποίηση εμπορευμάτων που πρόκειται να διατεθούν στην κατανάλωση.  Σημειώσεις  1. Η άδεια για μεταποίηση εμπορευμάτων που προορίζονται να διατεθούν στην κατανάλωση μπορεί να υπόκειται στον όρο ότι οι προβλεπόμενες εργασίες μεταποίησης κρίνονται από τις αρμόδιες αρχές ως συμφέρουσες για την εθνική οικονομία.  2. Το δικαίωμα μεταποίησης των εμπορευμάτων που προορίζονται να διατεθούν στην κατανάλωση μπορεί να απονέμεται μόνο πρόσωπα που είναι εγκατεστημένα στο τελωνειακό έδαφος και των οποίων η δραστηριότητα είναι σύμφωνη προς τις απαιτήσεις των τελωνειακών αρχών.  3. Οι τελωνειακές αρχές κανονικά επιτρέπουν να πραγματοποιούνται οι εργασίες μεταποίησης σε ένα συγκεκριμένο μέρος (παραδείγματος χάρη στους χώρους του εισαγωγέα) και από συγκεκριμένα πρόσωπα.  4. Οι τελωνειακές αρχές μπορούν να καθορίζουν κατ' αποκοπή συντελεστές απόδοσης για τις εργασίες μεταποίησης εμπορευμάτων που προορίζονται να διατεθούν στην κατανάλωση.  3. Κανόνας  Η παροχή του καθεστώτος μεταποίησης εμπορευμάτων που προορίζονται να διατεθούν στην κατανάλωση προϋποθέτει ότι οι τελωνειακές αρχές μπορόυν να επαληθεύσουν αν τα προϊόντα που προκύπτουν από τη μεταποίηση έχουν ληφθεί από εισαγόμενα εμπορεύματα.  4. Κανόνας  Η παροχή καθεστώτος μεταποίησης εμπορευμάτων που προορίζονται να διατεθούν στην κατανάλωση προϋποθέτει ότι αρχική κατάσταση των εμπορευμάτων δεν μπορεί να αποκατασταθεί οικονομικά μετά τη μεταποίηση.  ΠΕΔΙΟ ΕΦΑΡΜΟΓΗΣ  5. Κανόνας  Η μεταποίηση εμπορευμάτων που προορίζονται να διατεθούν στην κατανάλωση επιτρέπεται για συγκεκριμένες κατηγορίες εμπορευμάτων που υφίστανται εργασίες μεταποίησης δεόντως εγκεκριμένες.  Σημείωση  Η άδεια αυτή παρέχεται αποκλειστικά για εργασίες μεταποίησης που καταλήγουν σε προϊόντα που υπάγονται σε συγκεκριμένες δασμολογικές κλάσεις.  6. Κανόνας  Η μεταποίηση των εμπορευμάτων που προορίζονται να διατεθούν στην κατανάλωση δεν επιτρέπεται μόνο για τα εμπορεύματα που εισάγονται κατευθείαν από το εξωτερικό, αλλά και για τα εμπορεύματα που έχουν υπαχθεί σε τελωνειακό καθεστώς διαμετακόμισης ή που εξέρχονται από τελωνειακή αποταμίευση ή ελεύθερη ζώνη.  7. Συνοστώμενη πρακτική  Η μεταποίηση εμπορευμάτων που προορίζονται να διατεθούν στην κατανάλωση δεν πρέπει να απορρίπτεται αποκλειστικά και μόνο λόγω της καταγωγής τους ή της προέλευσής τους.  8. Κανόνας  Το δικαίωμα μεταποίησης των εμπορευμάτων που προορίζονται για να διατεθούν στην κατανάλωση δεν απονέμεται μόνο στον κύριο των εισαχθέντων εμπορευμάτων.  9. Συνιστώμενη πρακτική  Τα πρόσωπα εκτελούν σημαντικές και συνεχείς εργασίες μεταποίησης στις ίδιες κατηγορίες εμπορευμάτων που προορίζονται να διατεθούν στην κατανάλωση πρέπει να διαθέτουν μία γενική άδεια που να καλύπτει αυτές τις εργασίες.  ΔΗΛΩΣΗ ΜΕΤΑΠΟΙΗΣΗΣ ΕΜΠΟΡΕΥΜΑΤΩΝ ΠΟΥ ΠΡΟΟΡΙΖΟΝΤΑΙ ΝΑ ΔΙΑΤΕΘΟΥΝ ΣΤΗΝ ΚΑΤΑΝΑΛΩΣΗ  10. Κανόνας  Η εθνική νομοθεσία καθορίζει τους όρους υπό τους οποίους κατατίθεται η δήλωση εμπορευμάτων για τη μεταποίηση εμπορευμάτων που προορίζονται να διατεθούν στην κατανάλωση, και τα εμπορεύματα προσκομίζονται στο τελωνείο.  Σημείωση  Η κατάθεση της δήλωσης των εμπορευμάτων γίνεται γενικά πριν από τη μεταποίηση εμπορευμάτων που προορίζονται να διατεθούν στην κατανάλωση αλλά, αν οι εν λόγω εργασίες είναι σχετικά απλές, μπορεί να δοθεί ή άδεια ώστε η μεταποίηση να πραγματοποιηθεί πριν από την κατάθεση της δήλωσης των εμπορευμάτων.  ΕΓΓΥΗΣΗ  11. Κανόνας  Οι μορφές της εγγύησης που πρέπει ενδεχομένως να συσταθεί για τη μεταποίηση εμπορευμάτων που προορίζονται να διατεθούν στην κατανάλωση καθορίζονται από την νομοθεσία ή, σύμφωνα με αυτήν, από τις τελωνειακές αρχές.  12. Συνιστώμενη πρακτική  Η επιλογή των αποδεκτών μορφών εγγύησης πρέπει αφήνεται στο ενδιαφερόμενο πρόσωπο.  13. Κανόνας  Οι τελωνειακές αρχές καθορίζουν, σύμφωνα με την εθνική νομοθεσία, το ποσό της εγγύησης που πρέπει να καταβληθεί για τη μεταποίηση εμπορευμάτων που προορίζονται να διατεθούν στην κατανάλωση.  14. Συνιστώμενη πρακτική  Η εγγύηση πρέπει να καθορίζεται σε όσο το δυνατό χαμηλότερο ποσό, δεδομένου ότι, ενδεχομένως, απαιτούνται και οι εισαγωγικοί δασμοί και φόροι. Σημείωση  Η συνιστώμενη αυτή πρακτική δεν αποκλείει ώστε το ποσό της εγγύησης που θα συσταθεί να υπολογίζεται βάσει ενιαίου συντελεστή, εφόσον τα εμπορεύματα υπάγονται σε πολλές δασμολογικές κλάσεις.  15. Κανόνας  Όταν η σύσταση εγγύησης απαιτείται για να εξασφαλίζεται η εκπλήρωση των υποχρεώσεων που απορρέουν από διάφορες εργασίες που πραγματοποιούνται υπό το καθεστώς μεταποίησης εμπορευμάτων που προορίζονται να διατεθούν στην κατανάλωση, οι τελωνειακές αρχές αποδέχονται συνολική εγγύηση.  16. Συνιστώμενη πρακτική  Οι τελωνειακές αρχές δεν πρέπει να απαιτούν εγγύηση στις περιπτώσεις για τις οποίες δέχονται ότι η είσπραξη των ποσών που ενδεχομένως θα απαιτηθούν μπορεί να εξασφαλιστεί με άλλα μέσα.  ΕΞΟΦΛΗΣΗ ΤΗΣ ΕΡΓΑΣΙΑΣ ΜΕΤΑΠΟΙΗΣΗΣ ΕΜΠΟΡΕΥΜΑΤΩΝ ΠΟΥ ΠΡΟΟΡΙΖΟΝΤΑΙ ΝΑ ΔΙΑΤΕΘΟΥΝ ΣΤΗΝ ΚΑΤΑΝΑΛΩΣΗ  17. Κανόνας  Η εργασία μεταποίησης εμπορευμάτων που προορίζονται να διατεθούν στην κατανάλωση εξοφλείται κατά τον εκτελωνισμό των προϊόντων που έχουν προκύψει από την εν λόγω μεταποίηση, για να διατεθούν στην κατανάλωση.  18. Κανόνας  Η εθνική νομοθεσία ορίζει τη χρονική στιγμή που πρέπει να ληφθεί υπόψη για τον καθορισμό της αξίας και της ποσότητας των εμπορευμάτων που δηλώνονται για να διατεθούν στην κατανάλωση, καθώς και των συντελεστών των εισαγωγικών δασμών και φόρων που θα τους επιβληθούν.  19. Συνιστώμενη πρακτική  Οι τελωνειακές αρχές οφείλουν να επιτρέπουν, εφόσον το δικαιολογούν οι περιστάσεις και μετά από αίτηση του ενδιαφερόμενου προσώπου, την εξόφληση του καθεστώτος όταν τα προϊόντα που προκύπτουν από τη μεταποίηση ή την κατεργασία εξάγονται, τοποθετούνται σε αποθήκη του τελωνείου ή εισέρχονται σε ελεύθερη ζώνη.  20. Κανόνας  Τα απορρίμματα και θραύσματα που προκύπτουν από τη μεταποίηση εμπορευμάτων που προορίζονται να διατεθούν στην κατανάλωση υπόκεινται, σε περίπτωση που εκτελωνίζονται για να διατεθούν στην κατανάλωση, στους εισαγωγικούς δασμούς και φόρους που θα τους επιβάλλονταν αν τα εν λόγω θραύσματα και απορρίμματα είχαν εισαχθεί στην κατάσταση αυτή.  Σημείωση  Μπορεί να δοθεί άδεια εποεξεργασίας, υπό τελωνειακό έλεγχο, αυτών των θραυσμάτων και απορριμμάτων για να εκλείψει οποιαδήποτε εμπορική τους αξία, ή άδεια επανεξαγωγής τους.  21. Κανόνας  Τα εμπορεύματα που προορίζονται να μεταποιηθούν για να διατεθούν κατανάλωση ή τα προϊόντα της μεταποίησης αυτής που καταστρέφονται ή χάνονται οριστικά λόγω ατυχήματος ή ανωτέρας βίας προτού εκτελωνιστούν για να διατεθούν στην κατανάλωση, δεν υπόκεινται στους εισαγωγικούς δασμούς και φόρους, υπό τον όρο ότι η καταστροφή ή απώλειά τους αποδεικνύεται κατά τρόπο ικανοποιητικό για τις τελωνειακές αρχές. Τα θραύσματα και απορρίμματα που προκύπτουν, ενδεχομένως, από την καταστροφή υπόκεινται, σε περίπτωση που εκτελωνιστούν για να διατεθούν στην κατανάλωση, στους εισαγωγικούς δασμούς και φόρους στους οποίους θα υπόκεινται αν είχαν εισαχθεί στην κατάσταση αυτή.  ΑΠΟΔΕΣΜΕΥΣΗ ΤΗΣ ΕΓΓΥΗΣΗΣ  22. Κανόνας  Η αποδέσμευση της εγγύησης που έχει ενδεχομένως συσταθεί παρέχεται το συντομότερο δυνατό μετά την πλήρη εξόφληση της εργασίας μεταποίησης εμπορευμάτων που προορίζονται να διατεθούν στην κατανάλωση.  ΠΛΗΡΟΦΟΡΙΕΣ ΣΧΕΤΙΚΑ ΜΕ ΤΗ ΜΕΤΑΠΟΙΗΣΗ ΕΜΠΟΡΕΥΜΑΤΩΝ ΠΟΥ ΠΡΟΟΡΙΖΟΝΤΑΙ ΝΑ ΔΙΑΤΕΘΟΥΝ ΣΤΗΝ ΚΑΤΑΝΑΛΩΣΗ  23. Κανόνας  Οι τελωνειακές αρχές μεριμνούν ώστε να παρέχεται στους ενδιαφερόμενους, χωρίς δυσκολίες, κάθε χρήσιμη πληροφορία σχετικά με τη μεταποίηση εμπορευμάτων που προορίζονται να διατεθούν στην κατανάλωση.